–piešķirtie ieņēmumi, ko paredzēts gūt 2016. budžeta gadā, tika aplēsti EUR 2090 milj. apmērā. Summas no atbilstības noskaidrošanas rezultātā veiktajām finanšu korekcijām un no pārkāpumiem tika aplēstas attiecīgi EUR 1125 milj. un EUR 155 milj. apmērā. Ieņēmumi no piena nodevas tika aplēsti EUR 810 milj. apmērā.

ELGF 2016. gada budžetā ietilpst gan Komisijas jaunākās aplēses par apropriācijām, kas vajadzīgas, lai finansētu tirgus pasākumiem un tiešajiem maksājumiem paredzētos izdevumus, gan aplēses par piešķirtajiem ieņēmumiem, kurus paredzēts iekasēt attiecīgā budžeta gada laikā, gan arī pārnestais piešķirto ieņēmumu atlikums, kas pieejams no iepriekšējā budžeta gada. Priekšlikumā par ELGF 2016. gada budžeta apropriācijām Komisija ņēma vērā paredzamos kopējos piešķirtos ieņēmumus un 2016. gada budžetam pieprasīja apropriācijas tādā apmērā, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma ELGF budžetu, ņemot vērā paredzamos piešķirtos ieņēmumus.

Pamatojoties uz Regulas (ES) Nr. 1306/2013 43. panta noteikumiem, ieņēmumus, kas gūti no grāmatojumu noskaidrošanas un atbilstības noskaidrošanas lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem budžeta gada laikā neizmanto, šo daļu automātiski pārnes uz nākamo budžeta gadu. Jānorāda, ka 2016. budžeta gads ir pēdējais gads, kad tiek iekasēti ieņēmumi no piena nodevas, jo 2015. gada 31. martā piena kvotas tika atceltas.

Nepietiekamajai izpildei 130,5 miljonu apmērā par iemeslu ir galvenokārt apvienotā ietekme, ko radījusi programmā skolu apgādei ar pienu un uzglabāšanas shēmās paredzētā finansējuma lēnāka apguve. Ārkārtas mērķatbalsta shēmai lopkopjiem apropriācijas ar kopējo summu EUR 420 milj. apmērā ir iekļautas budžeta postenī 05 02 12 99 “Citi pasākumi (piens un piena produkti)”, neraugoties uz to, ka dalībvalstīm bija iespēja izmantot to visās lopkopības nozarēs. Šāda pieeja tika izraudzīta tāpēc, ka budžeta izstrādes laikā nebija pieejama ex-ante informācija par apropriāciju plānoto izlietojumu dažādās lopkopības nozarēs.

3.1.4.Liellopu un teļa gaļa (+ EUR 30,1 milj.), aitas un kazas gaļa (+ EUR 1,8 milj.) un cūkgaļa, olas un mājputni (+ EUR 76,6 milj.)

Šo pantu izpildes pārsniegums ir pretstats nepilnīgajai izpildei saistībā ar pienu un piena produktiem, ko ietekmēja lopkopības nozarēm atvēlētā mērķtiecīgā atbalsta piemērošana. Šajās nozarēs deklarētos izdevumus segs, pārvietojot apropriācijas, kas šim pasākumam pieejamas 05 02 12. pantā.

3.2.Tiešie maksājumi

Pielikuma tabulā norādīts EUR 1585,4 miljonu liels izpildes pārsniegums. Tomēr, ja ņem vērā piešķirtos ieņēmumus, šis pārsniegums kļūst par nepietiekamu izpildi aptuveni EUR 794,6 miljonu apmērā.

3.2.1.Atsaistītie tiešie atbalsti (+ EUR 935,5 milj. salīdzinājumā ar nobalsotajām apropriācijām)

Pielikuma tabulā norādīts EUR 935,5 miljonu liels izpildes pārsniegums salīdzinājumā ar nobalsotajām apropriācijām. Taču salīdzinājumā ar kopējām apropriācijām EUR 36 649,2 miljonu apmērā, kuras norādītas zemsvītras piezīmē un kurās ietilpst šai nozarei piešķirtie ieņēmumi, šis pārsniegums kļūst par nepietiekamu izpildi EUR 1444,5 miljonu apmērā (sīkāk skatīt iepriekš 2. punktā).

Tomēr Mazo lauksaimnieku atbalsta shēmu (MLS), kas iekļauta pantā “Citi tiešie maksājumi”, finansē no visu pārējo — atsaistītu vai neatsaistītu — shēmu maksimālajiem apjomiem. Tā kā nebija nekādas informācijas par iespējamo izpildi šajā pirmajā gadā, kad īsteno reformētos tiešos maksājumus, kā noteikts KLP 2013. gada reformā, 2016. gada budžetā Mazo lauksaimnieku atbalsta shēmai budžets nav paredzēts. Tādēļ Mazo lauksaimnieku atbalsta shēmai tika deklarēti EUR 874 miljoni pantā “Citi tiešie maksājumi”, taču to finansē no atsaistītajiem tiešajiem maksājumiem piešķirtā budžeta.

Atlikusī nepietiekamā izpilde EUR 570 miljonu apmērā attiecās galvenokārt uz pamata maksājuma shēmu (PMS), par klimatam un videi labvēlīgu lauksaimniecības praksi paredzēto maksājumu un maksājumu gados jaunajiem lauksaimniekiem.

3.2.2.Citi tiešie maksājumi (+ EUR 650,1 milj. salīdzinājumā ar nobalsotajām apropriācijām)

Kā paskaidrots attiecībā uz atsaistītajiem tiešajiem maksājumiem, MLS tiek finansēta no dažādām citām shēmām. Ja neņem vērā šo ietekmi, veidojas nepietiekama izpilde EUR 224 miljonu apmērā, kas gandrīz pilnībā attiecināma uz brīvprātīgu saistīto atbalstu.

3.3.Lauksaimniecības izdevumu revīzija (+ EUR 52,4 miljoni)

Izpildes pārsniegums šajā nodaļā skaidrojams ar to, ka ieņēmumi no grāmatojumu noskaidrošanas un atbilstības noskaidrošanas lēmumos noteiktām finanšu korekcijām par labu dalībvalstīm bija lielāki, nekā bija sagaidāms, un ar to, ka maksājumi par domstarpību izšķiršanu bija lielāki.

4.ELGF piešķirto ieņēmumu izpilde

Pielikumā pievienotajā tabulā redzams, ka 2016. gadā pieejamā kopējā piešķirto ieņēmumu summa ir EUR 3423,5 miljoni.

Aplēsts, ka piešķirtie ieņēmumi 2016. gada budžetā sasniedz EUR 2980 miljonus, no kuriem EUR 890 miljonu liela summa tika pārnesta no 2015. gada, EUR 1125 miljoni bija sagaidāmi no ELGF grāmatojumu noskaidrošanas, EUR 155 miljoni — no pārkāpumu gadījumiem, bet EUR 810 miljonu — no papildu nodevas no piena ražotājiem.

Faktiskie ieņēmumi no papildu nodevas bija tādi, kādi bija paredzēti, savukārt ieņēmumi no pārkāpumiem bija par EUR 37 miljoniem mazāki, bet no noskaidrošanas lēmumos noteiktajām finanšu korekcijām — par EUR 469 miljoniem lielāki.